钦定古今图书集成/明伦汇编/氏族典/第427卷 > 《廖用贤尚友录》 > 赵壹
## 钦定古今图书集成/明伦汇编/氏族典/第427卷 > 《廖用贤尚友录》 > 赵壹

按《后汉书赵壹传》：“壹字元叔，汉阳西县人也。体貌魁
梧，恃才倨傲，为乡党所摈，乃作解摈。后屡抵罪，几至
死，友人救得免。光和元年，举郡上计，到京师。是时司
徒袁逢受计，计吏数百人皆拜伏庭中，莫敢仰视，壹
独长揖而已。逢望而异之，执其手，延置上坐。既出，往
造河南尹羊陟，不得见。壹以公卿中非陟无足以托
名者。”乃日往到门，陟卧未起，壹迳入上堂，遂前临之
而哭。陟知其非常人，乃起，延与语，大奇之。明旦，大从
车骑奉谒造壹，乃与袁逢共称荐之，名动京师。及西
还，州郡争致礼命，十辟公府，并不就，终于家。